REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj 06-2/55-23

17. maj 2023. godine

B e o g r a d

Z A P I S N I K

SEDME SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 17. MARTA 2023. GODINE

Sednica je počela u 12,00 časova.

Sednicom je predsedavao Siniša Kovačević, predsednik Odbora.

Sednici su prisustvovali: Lepomir Ivković, Nebojša Bakarec, Nataša Jovanović, Branislav Josifović, Staša Stojanović, dr Danijela Grujić, Tatjana Manojlović, Dragana Miljanić, Edis Durgutović, prof. dr Tamara Milenković Kerković, Rozalija Ekres i Aleksandar Jovanović, članovi Odbora.

Sednici su prisustvovali: Nada Macura (Milorad Bojović), Dušan Marić (Nataša Tasić Knežević), Dunja Simonović Bratić (Nataša Bogunović), zamenici članova Odbora.

Pored članova Odbora, sednici su prisustvovali: Miodrag Ivanović, državni sekretar Ministarstva kulture, Zoran Vapa, predsednik Nacionalnog saveta za kulturu kao i Željko Bodrožić predsednik Nezavisnog udruženja novinara Srbije (NUNS).

Predsednik Odbora Siniša Kovačević konstatovao je da sednici prisustvuje 16 narodnih poslanika i da su ispunjeni uslovi za rad i punovažno odlučivanje.

Nebojša Bakarec, zamenik predsednika Odbora, izneo je Predlog za izmenu dnevnog reda tako da on glasi:

1. Razmatranje Predloga zakona o izmeni i dopuni Zakona o kulturi (broj 011-416/23 od 3. marta 2023. godine), koji je podnela Vlada, u načelu,

2. Razmatranje Izveštaja o radu Nacionalnog saveta za kulturu (broj 02-398/23 od 28. februara 2023. godine).

Predsednik Odbora stavio je Predlog izmene dnevnog reda Nebojše Bakareca, zamenika predsednika Odbora na glasanje.

Odbor je većinom glasova (deset „za“ i šest „protiv“) usvojio Predlog izmene dnevnog reda.

Na predlog predsedavajućeg, Odbor je većinom glasova usvojio (deset „za“, četiri „protiv“ i dvoje „nije glasalo“) sledeći:

D n e v n i r e d

1. Razmatranje Predloga zakona o izmeni i dopuni Zakona o kulturi (broj 011-416/23 od 3. marta 2023. godine), koji je podnela Vlada, u načelu,

2. Razmatranje Izveštaja o radu Nacionalnog saveta za kulturu (broj 02-398/23 od 28. februara 2023. godine).

Zamenik predsednika Odbora Nebojša Bakarec konstatovao je da sednici prisustvuje deset narodnih poslanika i da su ispunjeni uslovi za rad i punovažno odlučivanje.

PRVA TAČKA DNEVNOG REDA: Razmatranje Izveštaja o radu Nacionalnog saveta za kulturu (broj 02-398/23 od 28. februara 2023. godine)

Zamenik predsednika Odbora je pre prelaska na rad po utvrđenom dnevnom redu obavestio da je na osnovu člana 17. stav 3. Zakona o kulturi Nacionalni savet za kulturu 28. februara 2023. godine Narodnoj skupštini podneo Izveštaj o radu Nacionalnog saveta za kulturu za period od decembra 2021. do decembra 2022. godine.

Zoran Vapa, predsednik Nacionalnog saveta za kulturu, naveo je da se otpočelo sa radom na Strategiji razvoja kulture koja nije postojala još od 2009. godine i da se došlo do zaključka da se ista treba donositi na period od pet godina a ne na period od deset godina radi efikasnije realizacije ciljeva koji su njoj navedeni. Kao osnovni prioriteti definisani su unapređenje programske delatnosti institucija u kulturi, ulaganja u infrastrukturne objekte kulture kao i usaglašavanje zakonodavne regulative. Pojavila se potreba da se u Užicu, Nišu i Kragujevcu a pod nadležnosti Narodne biblioteke i Biblioteke Matice srpske otvore nove konzervatorske radionice za staru i retku knjigu. Formirana je kuća ćirilice u Bajinoj Bašti i fokus je osim očuvanja tradicije ćiriličnog pisma i na lektorima srpskog jezika koji su van granica naše zemlje. Podsetio je da jedinice lokalne samouprave izdvajaju sredstva za kulturu, autonomne pokrajne kao i da se značajna sredstva opredeljuju za očuvanje naše kulture u drugim zemljama. Napomenuo je i to da je na narednoj sednici Nacionalnog saveta za kulturu planirano usvajanje Programa rada za 2023. godinu te će se na taj način nastaviti sa radom i započetim aktivnostima u kontinuitetu.

Rozalija Ekres podsetila je da je u junu 2021. godine izmenom Zakona o kulturi definisano da u Nacionalni savet za kulturu saveti nacionalnih manjina imaju pravo da predlože dva člana, što jasno pokazuje da Vlada Republike Srbije aktivno radi na sprovođenju integrativnih kulturnih politika kao i uvažavanju kako nacionalne tako i regionalne različitosti uz istovremeno negovanje zajedničkog kulturnog nasleđa. Pohvalila je rad Nacionalnog saveta za kulturu dodavši da će glasati za izveštaj koji je na dnevnom redu ove sednice.

Branislav Josifović istakao je važnost ovog savetodavnog tela sastavljenog od stručnih ljudi koji svoje mišljenje i sugestije dostavljaju i Ministarstvu kulture kao i svim drugim nadležnim ustanovama kulture. Takođe pohvalio je inicijativu za otvaranje regionalnih centara za stručne poslove u oblasti kulture kao i inicijativu za olakšavanje zapošljavanja u ustanovama kulture. Prepoznata je važnost decentralizacije kulture kroz program „Gradovi u fokusu“ koji kroz konkurse aktivno radi na regionalnoj zastupljenosti svih krajeva Srbije. Predložio je da se kroz Plan rada za narednu godinu u fokus stave ustanove kulture čiji je osnivač jedinica lokalne samouprave.

Takođe pohvalio je opštinu Knjaževac koja sedam procenata svog budžeta opredeljuje za ustanove kulture kao i za manifestacije iz oblasti kulture. Najavio je da će se opština Knjaževac obratiti Ministarstvu kulture sa inicijativom za osnivanje legata Dragoslavu Živkoviću, takođe dodao je da je urađen celokupan projekat kao i da je prikupljena sva potrebna dokumentacija radi stručne i finansijske pomoći za realizaciju istog.

Nataša Jovanović navela je da kada je projekat „Dana ćirilice“ u Bajinoj Bašti počeo da se razvija možda niko nije imao predstavu da će on napredovati do nacionalnog nivoa. Istakla je da je ovaj projekat prerastao u jednu od najvećih kulturnih manifestacija u našoj zemlji sa osnovnim ciljem negovanja srpskog pisma, takođe podsetila je da su monasi manastira Rača sačuvali ćirilicu, da su razvili književno prepisivačku školu kao i da je Miroslavovo jevanđelje upravo čuvano u ovom manastiru. Pohvalila je i Park ćirilice koji je osnovan u centru Bajine Bašte. Takođe podržala je osnivanje Muzeja ćirilice koji mora imati nacionalni karakter jer je očuvanje srpskog jezika i ćiriličnog pisma od izuzetne važnosti za našu državu kao i nacionalni identitet. Pohvalila je rad na daljoj revitalizaciji Muzeja žrtava genocida u Kragujevcu istakavši da će se posle više od pedeset godina instalirati grejanje, takođe podsetila je da je grad Kragujevac izdvojio sredstva za obnovu kupola na zgradi muzeja.

Na kraju svog izlaganja naglasila je da lokalna samouprava grada Kragujevca stoji na raspolaganju za svaki vid saradnje sa Ministarstvom kulture i Vladom Republike Srbije.

Nebojša Bakarec pohvalilo je Izveštaj Nacionalnog saveta za kulturu na osnovu koga se jasno vidi da Nacionalni savet za kulturu aktivno radi na sprovođenju plana rada kao i da se zalaže za unapređivanje rada ustanova kulture kroz predloge i sugestije koje upućuje nadležnim institucijama.

Odbor je jednoglasno (deset „za“), odlučio da predloži Narodnoj skupštini da prihvati Izveštaj o radu Nacionalnog saveta za kulturu od 28. februara 2023. godine.

DRUGA TAČKA DNEVNOG REDA: Razmatranje Predloga zakona o izmeni i dopuni Zakona o kulturi (broj 011-416/23 od 3. marta 2023. godine), koji je podnela Vlada, u načelu

Zamenik predsednika Odbora je pre prelaska na rad po utvrđenom dnevnom redu obavestio da je Vlada Republike Srbije 3. marta 2023. godine podnela Narodnoj skupštini Predlog zakona o izmeni i dopuni Zakona o kulturi.

Miodrag Ivanović, državni sekretar Ministarstva kulture, naveo je da je predloženom izmenom predviđeno da se u članu 1. Zakona, Strategija razvoja kulture umesto na deset donosi na period od pet godina, zatim u članu 2. predviđeno je da status iz člana 21a) dobije Zadužbina Svetog manastira Hilandar. Naglasio je da je ustavni osnov za donošenje ovog zakona član 97. tačka 10. prema kome Republika Srbija uređuje i obezbeđuje između ostalog i sistem u oblasti kulture.

Takođe predloženom izmenom Zakona o kulturi po kojoj se Strategija razvoja kulture umesto na period od deset godina donosi na period od pet godina vrši se usklađivanje ovog zakona sa Zakonom o planskom sistemu Republike Srbije odnosno sa članom 11. stav 3. ovog zakona kojim je utvrđeno da se strategija po pravilu usvaja za period od pet do sedam godina a ostvarivanje njenih ciljeva planira i prati posredstvom akcionog plana za sprovođenje strategije.

Podsetio je da je ranijim izmenama i dopunama Zakona o kulturi utvrđeno da Strategiju razvoja kulture umesto Narodne skupštine donosi Vlada Republike Srbije. Takođe i da odredbom člana 6. važećeg Zakona o kulturi utvrđen je opšti interes u kulturi koji prema tački 13. navedenog zakona obuhvata i programe i projekte ustanova kulture, udruženja u kulturi i drugih subjekata u kulturi koji svojim kvalitetom doprinose razvoju kulture i umetnosti. Važećim članom 21a Zakona o kulturi predviđeno je da shodno članu 6. tačka 13. navedenog zakona, SANU, Matica srpska, Srpska književna zadruga, Kulturno prosvetna zajednica Srbije, Zadužbina Ilije M kolarca, Vukova zadužbina i Zadužbina dositeja Obradovića uživaju posebnu brigu. Navedenom zakonskom odredbom izdvojeni su temeljni i kompleksni subjekti čiji je doprinos srpskoj kulturi kontinuiran i overen.

Polazeći od značaja koji Sveti manastir Hilandar i Zadužbina Svetog manastira Hilandara imaju za kulturu, istoriju i tradiciju srpskog naroda, predlaže se da status iz člana 21a Zakona o kulturi dobije i Zadužbina Svetog manastira Hilandar.

Napomenuo je i to da u skladu sa članom 6. stav 2. kao i članom 49. stav 1. tačka 4) Uredbe o metodologiji upravaljanja javnim politikama, analiza efekata javnih politika i propisa i sadržaju pojedinačnih dokumenata javnih politika uz Predlog zakona ne treba da se priloži izveštaj o sprovedenoj analizi efekta, s obzirom na to da se ovim aktom vrši usklađivanje sa Zakonom o planskom sistemu Republike Srbije tj. sa članom 11. stav 3. ovog zakona u kome je utvrđeno da se strategija po pravilu usvaja za perio od pet do sedam godina.

Na kraju svog izlaganja dodao je da su za sprovođenje ovog akta sredstva obezbeđena Zakonom o budžetu Republike Srbije za 2023. godinu na razdelu 29, Programu 1202 koji se bavi unapređenjem sistema zaštite kulturnog nasleđa, P/A 0005 – Obnova i zaštita Manastira Hiladar, aproprijaciji ekonomske klasifikacije 481- dotacije nevladinim organizacijama u iznosu od 13 miliona dinara dok će sredstva za 2024. I 2025. Biti planirana u procesu pripreme budžeta.

Nebojša Bakarec istakao je značaj predloženih izmena Zakona o kulturi koje će omogućiti bolje i operativnije praćenje kao i korigovanje sprovođenja ciljeva koji su definisani Strategijom razvoja kulture. Takođe posebno je pozdravio izmenu koja definiše da status iz člana 21a) dobije Zadužbina svetog Manastira Hilandar shodno značaju koji ovaj manastir ima za srpski narod i državu.

Nataša Jovanović podsetila je na usvojeni Zakon o Hilandaru 2021. godine, koji je prethodio ovoj predloženoj izmeni zakona. Podsetila je da je te godine opredeljeno 360 miliona za obnovu manastira Hilandar koji je centar srpske duhovnosti. Takođe da od vremena kralja Milutina nije rekonstruisan glavni hram manastira kao i to će se isti obnoviti u skorijoj budućnosti. Pohvalila je rad ministarstva Kulture i Vlade Republike Srbije ističući da je konačno prepoznata važnost Svetog manastira Hilandar za očuvanje našeg nacionalnog identita. Na kraju svog izlaganja dodala je da će glasati za predloženu izmenu zakona.

Dušan Marić podsetio je da je Zakonom o kulturi propisano da država vodi posebnu brigu o SANU, Matici srpskoj, Srpskoj književnoj zadruzi, Kulturno prosvetnoj zajednici Srbije, Zadužbini Ilije M. kolarca, Vukovoj zadužbini i Zadužbini Dositeja Obradovića kao i da će se predloženom izmenom zakona dodati i Sveti manastir Hilandar što smatra veoma važnim. Istakao je da se radi o nastavku jedne sveobuhvatne nacionalne politike koju sprovodi Vlada Republike Srbije. Podsetio je da je zahvaljujući donaciji Republike Srbije već sledeće godine biti sanirane sve posledice požara koji je zahvatio Sveti manastir Hilandar 2004. godine. Na kraju svog izlaganja naveo je da će podržati izmene Zakona o kulturi koje su na dnevnom redu ove sednice.

Dunja Simonović Bratić pohvalila je predloženu izmenu Zakona o kulturi ističući značaj Svetog manastira Hilandar za celokupan srpski narod.

Odbor je jednoglasno (deset „za“), odlučio da predloži Narodnoj skupštini da prihvati Predlog zakona o izmeni i dopuni Zakona o kulturi, koji je podnela Vlada, u načelu.

Odbor je, jednoglasno (deset „za“) usvojio predlog da se za izvestioca Odbora na sednici Narodne skupštine odredi Nebojša Bakarec, zamenik predsednika Odbora.

Sednica je završena u 13,10 časova.

SEKRETAR ZAMENIK PREDSEDNIKA

Dana Gak Nebojša Bakarec